Crusaders bespreek plek in eindstryd | Netwerk24
Deur Marnus Kok 29 Junie 2019 11:46
Die Crusaders het Saterdag hul plek vir ’n derde agtereenvolgende jaar in die eindstryd van die Superrugby-reeks bespreek.
Die Crusaders se George Bridge sit af op ’n lopie. Foto: Getty Images
Die verdedigende kampioen het op sy tuisveld die Hurricanes in die halfeind met 30-26 geklop.
Die wenspan was vinnig uit die blokke danksy die vleuel Sevu Reece se eerste drie en het tot kort voor rustyd gerieflik met 13-0 voorgeloop. Die Hurricanes se Ngani Laumape het egter kort voor die waterbreuk gaan druk om die Hurricanes in die wedloop te hou.
Maar die Hurricanes was in die eerste helfte vir hul eie ondergang verantwoordelik. Hulle het met skoppe probeer om in die Crusaders se helfte van die veld te kom, maar die taktiek het grootliks misluk omdat die skoppe nie opgevolg is nie.
Daarby was die Crusaders se vleuel George Bridge veilig onder die hoë bal en het dikwels goeie teenaanvalle van stapel gestuur.
In die tweede helfte was die Hurricanes ’n perd van ’n ander kleur met die bal in die hand. Voeg daarby die skitterende Beauden Barrett wat kookwaterspel op losskakel gelewer het, en jy weet hoekom die wedstryd ’n naelbytaffêre was.
Dit was Barrett wat met sy manier om verdedigers te trek voordat hy uitgee, tot die vleuel Ben Lam se drie gelei het en lewe in die wedstryd geblaas het.
Teen die einde het die Hurricanes verwoed probeer om ’n gaping in die Crusaders se verdediging te vind, maar kon net-net nie deurkom nie. Hul taktiek in die eerste helfte om doelloos te skop, het hulle straks die wedstryd gekos.
So goed soos wat die Crusaders was wanneer hulle die bal deur die hande laat gaan het, sal hulle allermins tevrede met hul vertoning wees. Daar was meer as een keer wat hulle nie hul balbesit in die losgemale kon beskerm nie.
Tog het die Crusaders gewys dat hulle oor die temperament beskik om koelkop in druksituasies te bly.
Die Crusaders kom eerskomende naweek op hul tuisveld in die eindstryd teen die Jaguares te staan. Die Argentyne het die Brumbies in die ander halfeind met 39-7 Vrydag in Buenos Aires geklop.
Crusaders 30 (13): Drieë: Sevu Reece (2), Richie Mo’unga. Doelskoppe: Mo’unga (3). Strafdoele: Mo’unga (3).
Meer oor: Christchurch | Crusaders | Superrugby | Hurricanes